CELEX: 32010D0462
Language: sk
Date: 2010-08-18 00:00:00
Title: 2010/462/EÚ: Rozhodnutie Komisie z  18. augusta 2010 o prijatí rozhodnutia o financovaní pilotného projektu na podporu posilnenia postavenia spotrebiteľa, efektívnosti a stability európskych finančných trhov prostredníctvom odbornej prípravy spotrebiteľských organizácií a podobných organizácií

20.8.2010   
            
            
               SK
            
            
               Úradný vestník Európskej únie
            
            
               L 219/21
            
         ROZHODNUTIE KOMISIE
   z 18. augusta 2010
   o prijatí rozhodnutia o financovaní pilotného projektu na podporu posilnenia postavenia spotrebiteľa, efektívnosti a stability európskych finančných trhov prostredníctvom odbornej prípravy spotrebiteľských organizácií a podobných organizácií
   (2010/462/EÚ)
   EURÓPSKA KOMISIA,
   so zreteľom na Zmluvu o Európskej únii,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (1) (ďalej len „nariadenie o rozpočtových pravidlách“), a najmä na jeho článok 75,
   so zreteľom na nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2) (ďalej len „vykonávacie pravidlá“), a najmä na jeho článok 90,
   keďže:
   
               (1)
            
            
               V súlade s článkom 75 nariadenia o rozpočtových pravidlách a s článkom 90 ods. 1 vykonávacích pravidiel predchádza viazaniu výdavkov z rozpočtu Únie rozhodnutie o financovaní, v ktorom sa stanovia podstatné prvky postupu, ktorý zahŕňa výdavok z rozpočtu, pričom toto rozhodnutie musí prijať inštitúcia alebo orgány, na ktoré inštitúcia delegovala právomoci.
            
         
               (2)
            
            
               V súlade s článkom 49 ods. 6 písm. a) nariadenia o rozpočtových pravidlách je súčasný pilotný projekt pilotným programom experimentálnej povahy vytvoreným na vyskúšanie realizovateľnosti postupu a jeho užitočnosti.
            
         
               (3)
            
            
               Rozpočtový orgán určil v rozpočte Únie na rok 2010 1 milión EUR na pilotný projekt týkajúci sa posilnenia postavenia spotrebiteľa, efektívnosti a stability európskych finančných trhov prostredníctvom odbornej prípravy.
            
         
               (4)
            
            
               Na realizáciu tohto pilotného projektu sú plánované tri postupy a na financovanie týchto postupov by sa malo vzťahovať jediné rozhodnutie.
            
         
               (5)
            
            
               Keďže finančné služby sú stále zložitejšie, na strane spotrebiteľov rastie potreba finančného poradenstva. Služby všeobecného finančného poradenstva môžu posilniť postavenie spotrebiteľov a poskytovať informácie o tom, ako inteligentne nakupovať finančné služby. Odborná príprava neziskových subjektov, ako sú napríklad spotrebiteľské združenia a ďalšie mimovládne organizácie, ako aj vládne organizácie, im umožní poskytovať lepšie poradenstvo spotrebiteľom, pokiaľ ide o širší rozsah dôležitých otázok v oblasti finančných služieb.
            
         
               (6)
            
            
               Toto rozhodnutie o financovaní sa môže vzťahovať aj na platbu úrokov z omeškania na základe článku 83 nariadenia o rozpočtových pravidlách a článku 106 ods. 5 vykonávacích pravidiel.
            
         
               (7)
            
            
               Je vhodné vymedziť pojem „podstatná zmena“ v zmysle článku 90 ods. 4 vykonávacích pravidiel na uplatňovanie tohto rozhodnutia,
            
         PRIJALA TOTO ROZHODNUTIE:
   Jediný článok
   Postupy uvedené v prílohe sa týmto schvaľujú. Financujú sa prostredníctvom rozpočtovej položky 17 02 04 rozpočtu Európskej únie na rok 2010 do maximálnej výšky 1 000 000 EUR. Z týchto rozpočtových prostriedkov sa môžu hradiť aj úroky za oneskorenú platbu.
   Sumy uvedené v nasledujúcich zápisoch sú orientačné. V rámci maximálneho orientačného rozpočtu všetkých osobitných postupov sa kumulované zmeny, ktoré nepresahujú 20 %, nepovažujú za podstatné za predpokladu, že významným spôsobom neovplyvňujú charakter a ciele pilotného projektu.
   Povoľujúci úradník môže prijať takéto zmeny v súlade so zásadami riadneho finančného hospodárenia a proporcionality.
   
      V Bruseli 18. augusta 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 248, 16.9.2002, s. 1.
   
      (2)  Ú. v. ES L 357, 31.12.2002, s. 1.
   
      PRÍLOHA
      Oblasť: spotrebiteľská politika
      
         Pilotný projekt v rámci rozpočtovej položky 17 02 04
      
      Právny základ: článok 49 ods. 6 písm. a) nariadenia (ES, Euratom) č. 1605/2002
      Rozpočtové prostriedky v hodnote 1 milióna EUR sa vyčlenili na začatie pilotného projektu na podporu posilnenia postavenia spotrebiteľa, efektívnosti a stability európskych finančných trhov, najmä prostredníctvom posilnenia postavenia spotrebiteľa v rámci finančných služieb na základe postupov odbornej prípravy a ustanovenia poradenstva pre spotrebiteľov.
      Počet plánovaných postupov: GR SANCO plánuje viesť 3 rôzne postupy v oblasti posilnenia postavenia spotrebiteľa vo finančných službách prostredníctvom odbornej prípravy:
      Kurzy odbornej prípravy v oblasti finančných služieb pre spotrebiteľské združenia a ďalšie zainteresované neziskové strany, ktoré poskytujú informácie a poradenstvo konečným užívateľom finančných služieb v rámci existujúcej rámcovej zmluvy. Tento postup sa zmluvne zaviaže v rámci existujúcej rámcovej zmluvy v septembri 2010 na sumu 200 000 EUR.
      Štúdiu zameranú na zmapovanie neziskových subjektov v každom členskom štáte, ktoré spotrebiteľom poskytujú všeobecné poradenstvo o finančných službách. V štúdii sa okrem toho posúdia osvedčené postupy, pokiaľ ide o služby všeobecného finančného poradenstva. Tiež sa v nej určia akékoľvek potreby, ktoré majú uvedené subjekty, pokiaľ ide o odbornú prípravu v oblasti finančného poradenstva. Na túto štúdiu, na ktorú sa v auguste 2010 vyhlási verejná výzva na predkladanie ponúk (zákazka na poskytnutie služby), sa vyčlení suma 150 000 EUR.
      Ďalšie kurzy odbornej prípravy v oblasti finančných služieb pre zainteresované neziskové subjekty, ktoré poskytujú spotrebiteľom všeobecné poradenstvo o finančných službách, sa zorganizujú v nadväznosti na výsledky uvedenej mapovacej štúdie. Na tento postup v oblasti odbornej prípravy, na ktorý sa v máji 2011 vyhlási verejná výzva na predkladanie ponúk (zákazka na poskytnutie služby), sa vyčlení suma 650 000 EUR.